Bende dwing geldwa van pad in transitoroof suid van Bfn | Netwerk24
Deur Alet van der Walt 11 Desember 2019 21:12
Die toneel naby die N6, suid van Bloemfontein, waar transitorowers Woensdagmiddag 'n geldwa met plofstof oopgeskiet het.
Kol. Thandi Mbambo, polisiewoordvoerder, sê 'n bende van agt tot tien mans het die bestuurder van die geldwa na 'n afgeleë plek, weg van die hoofpad, gedwing.
Mbambo sê die bende het hier plofstof gebruik om die geldwa oop te skiet.
Een van die veiligheidswagte is gewond en sy vuurwapen is afgeneem.
Die verdagtes het in die rigting van Bloemfontein gevlug en die vuurwapen langs die pad weggegooi, waar die polisie dit gekry het.
Mbambo sê die verdagtes is nie aan die polisie bekend nie.
Volgens voorlopige inligting is die meeste van die geld tydens die ontploffing beskadig en die bende het met 'n onbekende bedrag geld gevlug.